SET เช้าพุ่ง 10 จุด รับเงินเฟ้อชะลอตัว-ฟันด์โฟลว์ไหลเข้า
SET เช้าบวก 10 จุด แรงซื้อเก็งกำไรหุ้นกลุ่มสื่อสาร กลุ่มพลังงาน กลุ่มปิโตรเคมี ตอบรับแนวโน้มตัวเลขเงินเฟ้อไทยชะลอตัว ให้แนวรับ 1,620 จุด และแนวต้าน 1,640 จุด
SET เช้าบวก 10 จุด แรงซื้อเก็งกำไรหุ้นกลุ่มสื่อสาร กลุ่มพลังงาน กลุ่มปิโตรเคมี ตอบรับแนวโน้มตัวเลขเงินเฟ้อไทยชะลอตัว ให้แนวรับ 1,620 จุด และแนวต้าน 1,640 จุด
8 พ.ย. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 11:11 น. อยู่ที่ 1,633.60 จุด เพิ่มขึ้น 10.03 จุด หรือ 0.62% สูงสุดที่ 1,635.87 จุด ต่ำสุดที่ 1,627.93 จุด มูลค่าการซื้อขาย 1.94 หมื่นล้านบาท
นายวิจิตร อารยะพิศิษฐ ผู้อำนวยการอาวุโสและนักกลยุทธ์การลงทุน บล.เมย์แบงก์ (ประเทศไทย) กล่าวว่า ตลาดหุ้นไทยปรับตัวขึ้นไปกว่า 10 จุด ตอบรับเงินเฟ้อของไทยชะลอตัวลง 2 เดือนติดต่อกัน และดัชนีความเชื่อมั่นผู้บริโภค (CCI) ก็ปรับตัวเพิ่มขึ้น 4 เดือนติดต่อกันด้วย อีกทั้งตลาดยังคาดหวังการเลือกตั้งกลางเทอมสหรัฐ ซึ่งมีความเป็นไปได้สูงที่พรรคริพับลิกันจะชนะการเลือกตั้งครั้งนี้ ทำให้มีความหวังเชิงบวกต่อทิศทางการขึ้นอัตราดอกเบี้ยในช่วงก่อนหน้านี้ และเมื่อมองภาพในอดีตตลาดจะตอบรับเชิงบวกต่อการเลือกตั้งฯ ดังกล่าว เนื่องจากตลาดต้องการเห็นการเปลี่ยนแปลง
ทั้งนี้นักลงทุนยังคาดหวังการเปิดเผยตัวเลขเงินเฟ้อสหรัฐ ในวันที่ 10 พ.ย.นี้ ซึ่งภาพน่าจะออกมาชะลอตัวคล้ายกันกับบ้านเรา ก็จะเป็นอีกหนึ่งแรงหนุนดัชนีฯ เพิ่มเติม ขณะเดียวกันเงินทุนต่างชาติยังคงไหลข้ามาในตลาดหุ้นไทยอย่างต่อเนื่อง จากค่าเงินบาทที่ปรับตัวแข็งค่า โดยต่างชาติยังคงซื้อสุทธิหุ้นไทย และเปิด Long ในตลาดฟิวเจอร์ รวมถึงซื้อพันธบัตรรัฐบาลด้วย ให้แนวรับ 1,620 จุด และแนวต้าน 1,640 จุด